Komisijos reglamentas (EB) Nr. 72/2002
2002 m. sausio 16 d.
įgyvendinantis Tarybos reglamentą (EB) Nr. 530/1999 dėl darbo užmokesčio struktūros statistikos kokybės įvertinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos [1], ypač į jo 11 straipsnį,
kadangi:
(1) Reglamento (EB) Nr. 530/1999 įgyvendinimo priemonės yra reikalingos, kalbant apie kokybės ataskaitą, kurią reikia pateikti Europos Komisijai (Eurostatui) kiekvieno ataskaitinio laikotarpio pabaigoje, turinį ir vertinimo kriterijus.
(2) Šioje ataskaitoje pateikta informacija turėtų būti orientuota į kintamuosius, apibrėžtus 2000 m. rugsėjo 8 d. Komisijos reglamente (EB) Nr. 1916/2000, įgyvendinančiame Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, apibrėžiant informaciją apie darbo užmokesčio struktūrą ir reglamentuojant jos perdavimą [2].
(3) Pirmojoje kokybės ataskaitoje pateiktų neprivalomų punktų įvykdomumą ir tinkamumą turi iš naujo apsvarstyti Eurostatas ir nacionalinės statistikos institucijos, atsižvelgdamos į valstybių narių pateiktą informaciją.
(4) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 530/1999 10 straipsnio 2 dalyje minimos kokybės ataskaitos turinys ir vertinimo kriterijai yra išdėstyti šio reglamento priedo A ir B dalyse.
Nurodytų kintamųjų apibrėžimai yra pateikti Reglamento (EB) Nr. 1916/2000 II priede.
2. Reikia pateikti priede nurodytą informaciją ir neprivalomus rodiklius arba suskirstymus, kuriuos leidžia Bendrijos teisės aktuose dėl darbo užmokesčio struktūros ir darbo kaštų statistikos, darbo jėgos tyrimo, verslo struktūros statistikos ir nacionalinių sąskaitų numatytos nukrypti leidžiančios nuostatos.
2 straipsnis
Pirmoji kokybės ataskaita pateikiama apie ataskaitiniais 2002 m. atliktą darbo užmokesčio struktūros tyrimą.
Ataskaita pateikiama Eurostatui kartu su duomenimis ne vėliau kaip per 24 mėnesius nuo ataskaitinio laikotarpio, per kurį buvo rinkti duomenys, pabaigos.
3 straipsnis
Priedo B dalyje nurodytų kai kurių neprivalomų punktų įvykdomumas ir tinkamumas yra svarstomi iš naujo, atsižvelgiant į valstybių narių faktiškai pateiktus duomenis.
Tai persvarsto Eurostatas ir nacionalinės statistikos institucijos.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. sausio 16 d.